CELEX: 32019R0066
Language: lv
Date: 2019-01-16 00:00:00
Title: Komisijas Īstenošanas regula (ES) 2019/66 (2019. gada 16. janvāris) par noteikumiem par vienotu praktisko kārtību, kādā veicamas oficiālās kontroles augiem, augu produktiem un citiem objektiem, lai pārbaudītu atbilstību minētajām precēm piemērojamajiem Savienības noteikumiem par aizsardzības pasākumiem pret augiem kaitīgajiem organismiem

17.1.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 15/1
               
            
         KOMISIJAS ĪSTENOŠANAS REGULA (ES) 2019/66
         (2019. gada 16. janvāris)
         par noteikumiem par vienotu praktisko kārtību, kādā veicamas oficiālās kontroles augiem, augu produktiem un citiem objektiem, lai pārbaudītu atbilstību minētajām precēm piemērojamajiem Savienības noteikumiem par aizsardzības pasākumiem pret augiem kaitīgajiem organismiem
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 22. panta 3. punktu,
         tā kā:
         
                     (1)
                  
                  
                     Vismaz reizi gadā būtu jāveic oficiālās kontroles telpās un attiecīgā gadījumā citās vietās, kuras izmanto profesionālie operatori, kuriem atļauts izsniegt augu pases atbilstoši Eiropas Parlamenta un Padomes Regulas (ES) 2016/2031 (2) 84. panta 1. punktam. Tas vajadzīgs, lai nodrošinātu regulāru un saskanīgu kontroli, kas aptver attiecīgo augu ražīgos ciklus un arī visu attiecīgo kaitīgo organismu un to vektoru dzīves ciklu.
                  
               
                     (2)
                  
                  
                     Nosakot minēto kontroļu biežumu, vērā būtu jāņem Regulas (ES) 2016/2031 92. panta 1. punktā minētās pārbaudes, kuras veic vismaz reizi gadā, un attiecīgā gadījumā turpat minētā paraugu ņemšana un testēšana, lai pārbaudes un paraugu ņemšana un testēšana, kas veikta saskaņā ar minēto regulu, netiktu veikta vēlreiz saskaņā ar šo regulu.
                  
               
                     (3)
                  
                  
                     Ja vajadzīgs, pamatojoties uz kritērijiem, kas saistīti ar risku, oficiālās kontroles telpās un attiecīgā gadījumā citās vietās, kuras izmanto profesionālie operatori, kuriem atļauts izsniegt augu pases atbilstoši Regulas (ES) 2016/2031 84. panta 1. punktam, kompetentās iestādes drīkst veikt biežāk.
                  
               
                     (4)
                  
                  
                     Profesionālie operatori, kuri vismaz divus gadus pēc kārtas ir pildījuši kaitīgo organismu riska pārvaldības plānu atbilstoši Regulas (ES) 2016/2031 91. pantam, sniedz uzticamākas garantijas par fitosanitāro aizsardzību viņu telpās un attiecīgā gadījumā citās vietās. Tāpēc ir lietderīgi ļaut kompetentajām iestādēm šo operatoru oficiālās kontroles veikt retāk – vismaz reizi divos gados.
                  
               
                     (5)
                  
                  
                     Telpai un attiecīgā gadījumā citām vietām, kuras izmanto profesionālie operatori, kuriem atļauts izsniegt augu pases atbilstoši Regulas (ES) 2016/2031 84. panta 1. punktam, būtu jāveic vismaz viena oficiālā kontrole papildus tai, kas minēta 1. apsvērumā, ja tās ir izcelsmes vieta augiem, augu produktiem un citiem objektiem, kuru definīcija sniegta Regulas (ES) 2016/2031 2. panta 1., 2. un 5. punktā un kuri vismaz daļu savas dzīves audzēti vai ir atradušies saskaņā ar minētās regulas 18. panta 1. punktu izveidotā norobežotā teritorijā, un par kuriem var sagaidīt, ka tos ir invadējis kaitīgais organisms, kura dēļ norobežotā teritorija izveidota. Šī oficiālā papildkontrole būtu jāveic pēc iespējas drīzāk pēc tam, kad minētie augi, augu produkti un citi objekti ir izvesti no norobežotās teritorijas vai norobežotajā teritorijā no invadētās zonas pārvietoti uz buferzonu. Tas vajadzīgs, lai nodrošinātu, ka nerodas nekādi fitosanitārie riski pēc parastas oficiālās kontroles un pirms augu, augu produktu un citu objektu izvešanas no norobežotās teritorijas vai pārvietošanas no invadētās zonas uz buferzonu.
                  
               
                     (6)
                  
                  
                     Lai nodrošinātu pietiekamu fitosanitārās aizsardzības līmeni un efektīvu pārskatu par augu importu Savienībā un ar to saistītajiem riskiem, kompetentajām iestādēm, kad Regulas (ES) 2016/2031 73. panta pirmajā daļā minētie augi tiek importēti Savienības teritorijā, vismaz 1 % minēto augu sūtījumu būtu jāveic oficiālās kontroles, kad tos ieved Savienībā.
                  
               
                     (7)
                  
                  
                     Vismaz reizi gadā būtu jāveic oficiālās kontroles telpās un attiecīgā gadījumā citās vietās, kuras izmanto Regulas (ES) 2016/2031 98. panta 1. punktā minētie profesionālie operatori, kuriem atļauts uzlikt marķējumu koksnes iepakojamajam materiālam. Tas vajadzīgs, lai nodrošinātu regulāru un saskanīgu kontroli, kas aptver fitosanitāros riskus, kuri saistīti ar minētā veida materiāla ražošanu un tirdzniecību. Ja vajadzīgs, pamatojoties uz kritērijiem, kas saistīti ar risku, oficiālās kontroles telpās un attiecīgā gadījumā citās vietās, kuras izmanto Regulas (ES) 2016/2031 98. panta 1. punktā minētie profesionālie operatori, kuriem atļauts uzlikt marķējumu koksnes iepakojamajam materiālam, kompetentās iestādes var veikt biežāk.
                  
               
                     (8)
                  
                  
                     Regula (ES) 2016/2031 un (ES) 2017/625 tiek piemērota no 2019. gada 14. decembra, tāpēc arī šī regula būtu jāpiemēro no tā paša datuma.
                  
               
                     (9)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Vienots oficiālo kontroļu biežums profesionālajiem operatoriem, kuriem atļauts izsniegt augu pases
            Kompetentās iestādes vismaz vienreiz gadā veic oficiālās kontroles telpās un attiecīgā gadījumā citās vietās, kuras izmanto profesionālie operatori, kuriem atļauts izsniegt augu pases atbilstoši Regulas (ES) 2016/2031 84. panta 1. punktam.
            Minētajās kontrolēs iekļauj Regulas (ES) 2016/2031 92. panta 1. punktā minētās pārbaudes un, ja ir aizdomas par riskiem augu veselībai, – turpat minēto paraugu ņemšanu un testēšanu.
            Kontroles veic vispiemērotākajā laikā attiecībā uz iespēju konstatēt attiecīgu kaitīgo organismu klātbūtni vai pazīmes vai simptomus, kas par to liecina.
         
         
            2. pants
            Oficiālo kontroļu biežuma palielināšana profesionālajiem operatoriem, kuriem atļauts izsniegt augu pases
            Kompetentās iestādes drīkst palielināt 1. pantā minēto oficiālo kontroļu biežumu, ja tas vajadzīgs riska dēļ, ņemot vērā vismaz šādus elementus:
            
                        a)
                     
                     
                        palielinātus fitosanitāros riskus konkrētas dzimtas, ģints vai sugas augiem vai augu produktiem, kas ražoti minētajās telpās un attiecīgā gadījumā citās vietās, kur kaitīgā organisma bioloģijas vai vides apstākļu dēļ vajadzīga vairāk nekā viena kontrole;
                     
                  
                        b)
                     
                     
                        fitosanitāros riskus, kas saistīti ar konkrētu augu, augu produktu vai citu objektu izcelsmi vai izcelsmes vietu Savienībā;
                     
                  
                        c)
                     
                     
                        ražošanas ciklu skaitu gadā;
                     
                  
                        d)
                     
                     
                        to, kā profesionālais operators ir ievērojis Regulas (ES) 2016/2031 un Regulas (ES) 2017/625 piemērojamos noteikumus;
                     
                  
                        e)
                     
                     
                        pieejamo infrastruktūru un to, kur atrodas telpas un attiecīgā gadījumā citas vietas, kuras profesionālais operators izmanto.
                     
                  
         
            3. pants
            Oficiālo kontroļu biežuma samazināšana profesionālajiem operatoriem, kuriem atļauts izsniegt augu pases
            Kompetentās iestādes 1. pantā minēto oficiālo kontroļu biežumu drīkst samazināt līdz vismaz vienai reizi divos gados, ja risks to pieļauj un ir izpildīti šādi nosacījumi:
            
                        a)
                     
                     
                        profesionālais operators vismaz divus gadus pēc kārtas ir pildījis kaitīgo organismu riska pārvaldības plānu atbilstoši Regulas (ES) 2016/2031 91. pantam;
                     
                  
                        b)
                     
                     
                        kompetentā iestāde ir secinājusi, ka minētais plāns ir bijis efektīvs attiecīgu fitosanitāro risku samazināšanā un ka attiecīgais profesionālais operators ir ievērojis Regulas (ES) 2016/2031 un Regulas (ES) 2017/625 piemērojamos noteikumus.
                     
                  
         
            4. pants
            Vienots minimālais oficiālo kontroļu biežums augiem, augu produktiem un citiem objektiem ar konkrētu izcelsmes vai izcelšanās vietu Savienībā
            
               1.   Telpai un attiecīgā gadījumā citām vietām, kuras izmanto profesionālie operatori, kuriem atļauts izsniegt augu pases atbilstoši Regulas (ES) 2016/2031 84. panta 1. punktam, veic vismaz vienu oficiālo kontroli papildus tai, kas minēta 1. punktā, ja tās ir izcelsmes vieta augiem, augu produktiem un citiem objektiem, kuru definīcija sniegta Regulas (ES) 2016/2031 2. panta 1., 2. un 5. punktā un kuri vismaz daļu savas dzīves audzēti vai ir atradušies saskaņā ar minētās regulas 18. panta 1. punktu izveidotā norobežotā teritorijā, un par kuriem var sagaidīt, ka tos ir invadējis kaitīgais organisms, kura dēļ norobežotā teritorija izveidota. Šo oficiālo papildkontroli veic pēc iespējas drīzāk pēc tam, kad minētie augi, augu produkti un citi objekti ir izvesti no norobežotās teritorijas vai norobežotajā teritorijā no invadētās zonas pārvietoti uz buferzonu.
            
            
               2.   Veicot 1. punktā minētās oficiālās kontroles, kompetentās iestādes novērtē šādus elementus:
               
                           a)
                        
                        
                           risku, ka augi, augu produkti un citi objekti invadējušies ar attiecīgo kaitīgo organismu;
                        
                     
                           b)
                        
                        
                           kaitīgā organisma potenciālo vektoru klātbūtnes risku, ņemot vērā sūtījumu izcelsmi vai izcelšanās vietu Savienībā, augu uzņēmīgumu pret invadēšanos un to, vai par pārvietošanu atbildīgais profesionālais operators ir piemērojis citus pasākumus, kas noteikti, lai kaitīgo organismu izskaustu vai ierobežotu.
                        
                     
         
         
            5. pants
            Vienots oficiālo kontroļu minimālais biežums Regulas (ES) 2016/2031 73. panta pirmajā daļā minētajiem augiem
            Regulas (ES) 2016/2031 73. panta pirmajā daļā minēto un Savienībā ievesto augu identitātes kontrolpārbaudes un fiziskas kontrolpārbaudes veic vismaz 1 % minēto augu sūtījumu.
         
         
            6. pants
            Vienots oficiālo kontroļu biežums profesionālajiem operatoriem, kuriem atļauts uzlikt marķējumu koksnes iepakojamam materiālam
            Kompetentās iestādes vismaz vienreiz gadā veic oficiālās kontroles telpās un attiecīgā gadījumā citās vietās, kuras izmanto Regulas (ES) 2016/2031 98. panta 1. punktā minētie profesionālie operatori, kuriem atļauts uzlikt marķējumu koksnes iepakojamajam materiālam.
            Minētajās kontrolēs iekļauj Regulas (ES) 2016/2031 98. panta 3. punktā minēto uzraudzību.
         
         
            7. pants
            Oficiālo kontroļu biežuma palielināšana profesionālajiem operatoriem, kuriem atļauts uzlikt marķējumu koksnes iepakojamam materiālam
            Kompetentās iestādes drīkst palielināt 6. pantā minēto oficiālo kontroļu biežumu, ja tas vajadzīgs riska dēļ, ņemot vērā vienu vai vairākus šādus elementus:
            
                        a)
                     
                     
                        palielinātus fitosanitāros riskus, kas saistīti ar kaitīgo organismu klātbūtni Savienības teritorijā;
                     
                  
                        b)
                     
                     
                        koksnes iepakojamo materiālu, citus augus, augu produktus vai citus objektus, kuri aizturēti saistībā ar kaitīgo organismu klātbūtni;
                     
                  
                        c)
                     
                     
                        to, kā profesionālais operators ir pildījis Regulas (ES) 2016/2031 un Regulas (ES) 2017/625 piemērojamos noteikumus;
                     
                  
                        d)
                     
                     
                        pieejamo infrastruktūru un to, kur atrodas telpas un attiecīgā gadījumā citas vietas, kuras profesionālais operators izmanto.
                     
                  
         
            8. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 14. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 16. janvārī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 95, 7.4.2017., 1. lpp.
         
         
            (2)  Eiropas Parlamenta un Padomes 2016. gada 26. oktobra Regula (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (OV L 317, 23.11.2016., 4. lpp.).